Õpetajate Leht

Luua metsanduskooli avatud uste päev
2026-03-18 00:00 - 23:59 (Europe/Tallinn)
18. märtsil avab Luua metsanduskool oma uksed koolinoortele, et tutvustada edasiõppimisvõimalusi praktilise metsanduse erialadel ja nüüdisaegset kutseõppekeskkonda. Päev annab hea võimaluse saada vahetu ülevaade metsanduse õppimisest ning küsida küsimusi otse õpetajatelt ja õppijatelt.
Luua metsanduskool avab vastuvõtu uuele laiapõhjalisele metsanduse õppekavale, mille raames on õppijal võimalik valida kahe suuna ja nelja spetsialiseerumise vahel. Uus rakendusliku keskhariduse õppekava annab noorele õppijale senisest paindlikuma võimaluse kujundada oma õpitee vastavalt huvidele ja töömaailma vajadustele. Metsanduse erialale sisseastumise järel on noortel võimalik spetsialiseeruda metsanduse, arboristika, harvesteri- või forvarderijuhtimisele.
„Soovime, et tulevased õppijad saaksid Luuale tulles võimalikult hea ülevaate sellest, millised on nende valikud ja võimalused. Uus laiapõhjaline metsanduse õppekava on oluline samm, mis aitab ühendada tugevad baasteadmised ja praktilised oskused konkreetse spetsialiseerumisega,“ sõnab Luua metsanduskooli turundus- ja kommunikatsioonijuht Kairit Prits.
„Lisaks on võimalik saada teadmised, milliseid karjäärivõimalusi pakub metsandusvaldkond ka neile, kel keskharidus on juba omandatud ja soovivad teha karjäärivaliku. Kutsehariduse omandamine annab praktilised oskused, mida tööandjad ootavad, ning aitab kiiremini jõuda nii tööturule kui ka soovi korral jätkata õpinguid kõrghariduses.“
Avatud uste päeval saab:
• tutvuda kooli erialade ja õppimisvõimalustega,
• vaadata õppeklasse, töökodasid ja praktikabaase,
• osaleda ringkäikudel,
• kuulda sisseastumise ja õppimise kohta,
• küsida õpetajatelt ja õppijatelt igapäevase õppetöö kohta.
Oodatud on nii põhikoolilõpetajad kui ka abituriendid. Vastuvõtt Luua metsanduskooli erialadele algab 30. märtsil.
Luua metsanduskool on ainus Eesti kutseharidusasutus, kus õpetatakse metsandust ja loodusturismi erialasid, lisaks on koolis ka aianduse suund. Koolis õpib enam kui 500 õpilast ning täienduskoolitustel osaleb igal aastal ligi 800 inimest.

Zuga Ühendatud Tantsijate lavastus "Mis sul viga on?"
2026-03-18 00:00 - 2026-03-21 23:59
Zuga Ühendatud Tantsijate lavastus “Mis sul viga on?”
18. märtsil kl 11 ja 13, 19. märtsil kl 11 ja 13, 20. ja 21. märtsil kl 19, 20. mail kl 13 ja 19, 21. mail kl 13 ja kl 19, 22. mail kl 11 ja kl 13.
Koht: Sõltumatu Tantsu Lava
Uus Zuga Ühendatud Tantsijate tantsulavastus “Mis Sul viga on?” võtab vaatluse alla vaimse tervise ja üksteise märkamise temaatika ning sobib hästi 5.–12. klassidele. Lavastus luuakse Sõltumatu Tantsu Laval koostöös Peaasi.ee-ga ning esietendub märtsis 2026 Peaasi.ee iga-aastase vaimse tervise vitamiinide kampaania raames. Etendusega kaasnevad vestlused, töötoad ja töölehed õpilastele.
Lisainfo https://www.stl.ee/lavastused/zuga-uhendatud-tantsijate-uuslavastus

Fenno-Ugria hõimuklubi
2026-03-18 17:00 - 18:00
MTÜ Fenno-Ugria Asutuse korraldatav Fenno-Ugria hõimuklubi jätkab harivate kooskäimistega kevadhooajal! Et soome-ugri teemade kajastamisse kooliruumis vaheldust, mitmekesisust või hoopis uusi vaatenurki tuua, kutsume hõimuklubist osa võtma ka õpetajaid. Üritustest osavõtt on tasuta ning kõik üritused toimuvad Eesti Keele Instituudi saalis (Roosikrantsi 6) kolmapäeviti kl 17–18.
Ürituste toimumisajad, teemad ja esinejad:
4. märtsil Eva Toulouze, PhD (Tartu ülikool) “Udmurdi noorte neidude ja poiste täiskasvanuks saamise riitused, muutused 1994–2019”.
18. märtsil Liivo Niglas, PhD (Tartu Ülikool) “Neenetsid tänapäeval, filmid”.
1. aprillil Mika Keränen (kirjanik) “Karjalaseks olemine ja karjala keel Soomes”.
15. aprillil István Bán (M. Munkáci nim Eestimaa Ungarlaste Seltsi esimees) “Taga-Karpaatia ungarlased”.
29. aprillil Jaak Prozes (Fenno-Ugria Asutus) “25 aastat hõimuklubi”.

Matemaatikavõistlus "Känguru"
2026-03-19 00:00 - 23:59
KÄNGURU on maailma populaarseim matemaatikavõistlus, mille eesmärgiks on mänguliste ülesannete kaudu populariseerida matemaatikat. Võistlusel osalevad õpilased kuues vanuserühmas 1.–12. klassini, kui kool on avaldanud eelnevalt soovi oma õpilastega võistlusest osa võtta. Ülesannete lahendamiseks on aega 1 tund ja 15 min. Tulemuste arvestust peetakse õpilaste kohta individuaalselt. Võistlus toimub igal aastal märtsi kolmandal neljapäeval. Sel aastal toimub võistlus 19. märtsil.
Eestis korraldab Känguru võistlust Eesti Matemaatika Selts koostöös TÜ teaduskooliga.

Eesti keele e-katseeksam
2026-03-19 00:00 - 23:59
Harno kutsub koole osalema e-katseeksamitel
Märtsist aprillini toimuvad üle-eestilised e-katseeksamid. Selleks, et 2027. aastal esmakordselt toimuvad e-eksamid toimuksid sujuvalt ja ootuspäraselt, on e-katseeksamitel osalemine koolide jaoks oluline samm testimaks oma valmisolekut.
Kui 2025. aasta kevadel toimusid e-eksamite katsetused piiratud mahus, siis sel kevadel saavad kõik üldhariduskoolid katsetustel osaleda, et valmistuda 2027. aastal toimuvateks eesti keele, eesti keele kui teise keele ja inglise keele eksamiteks ning 2028. aastal toimuvaks matemaatika elektroonseks eksamiks.
“E-katseeksamitel osalevate 9. klasside õpilaste jaoks on see hea võimalus saada vahetult enne lõpueksameid tagasisidet oma õpitulemuste omandamise kohta. Kooli jaoks on aga oluline testida enda taristut ja inimressursse,” sõnas Harno hindamise korralduskeskuse juht Heidy Roosimägi. “Igasuguste katsetuste eesmärk on välja selgitada puudujääke, seega ei tähenda probleemide ilmnemine, et katseeksam oleks tingimata nurjunud ja e-eksamid läbikukkunud,” lisas ta.
E-katseeksamid toimuvad:
04.–06.03 inglise keel
17.–19.03 eesti keel teise keelena
19.03 eesti keel
07.04 matemaatika
Osaleda tuleb vähemalt ühel keelevaldkonna eksamil, kuid enda kooli valmisoleku põhjalikumaks testimiseks on soovituslik osaleda kõikidel, sh ka matemaatika e-katseeksamil.
Katseeksamitel osalemiseks tuleb hiljemalt 20. jaanuariks täita vorm https://forms.office.com/e/FFsQewRZjF
Täpsustav info põhikooli e-katseeksamite kohta on leitav infolehelt Põhikooli e-lõpueksamite katsetuste korraldamine 2026
29. jaanuaril kl 15.00–16.30 toimub Teamsis e-katseeksameid sissejuhatav veebiseminar. Veebiseminariga liitumise lingi leiab siit. Kohtumine salvestatakse ning seminari materjalid ja salvestus lisatakse Harno infotundide veebilehele.
Juhul, kui infolehelt ei ole võimalik enda küsimusele vastust saada, siis palume need ette saata vastava vormi kaudu hiljemalt 26. jaanuariks.

Kevadnäitus
2026-03-19 00:00 - 2026-05-18 23:59
19.03.26–18.05. 2026
Tallinna Kunstihoone Lasnamäe Paviljon J. Koorti 22, publik@kunstihoone.ee“Kevadnäitus” Teemad:  kunst kui kommunikatsioonivahend iseendaga ja ühikonnaga.
I kooliaste:  “Vaatamise kooli” järjestikkuste programmide seeria
II–III kooliaste, gümnaasium: “Tõlgenduspidu”
Keeleõppijale (A2, B1, B2): “Sõnad, kunst ja tähendus”
Gümnaasiumi eriprogramm : “Modernism”

Tallinna ülikooli sünnipäev
2026-03-20 00:00 - 23:59
Tallinna ülikooli tähistab oma 21. aastapäeva konverentsi, kontsertaktuse, vilistlasnäituse avamise ja meeleoluka sünnipäevapeoga.
Traditsiooniks saanud konverents “Targalt tulevikku” toob sel aastal fookusesse kestlikkuse kui meie julgeoleku ja heaolu vundamendi. Arutleme, milline on akadeemia roll avaliku sektori partnerina olukorras, kui teadmuspõhisus on ühtaegu nii nõue kui ka vaidluskoht. Räägime, miks kestlikkus ei ole enam pelgalt keskkonna- või väärtusküsimus, vaid on otseselt seotud riikide julgeoleku, majandusliku vastupidavuse ja otsustusvabadusega. Toome näiteid, kuidas transformatsioonid linnades põimuvad looduse, kultuuri ja tasaarengu väljakutsetega ning käsitleme inimkonna ainulaadset võimet ajas rännata – meenutada minevikku, tajuda olevikku ja kujutleda tulevikku. Küsime, kas vastutust vaimse tervise eest saab delegeerida ja kuidas saaksime olla oma valikutes nii targad, et tulevikus vee pärast ei peaks muretsema. Räägime ka praktilisest ja käegakatsutavast – Tallinna ülikooliga koostöös arendatud teaduspõhisest looduskosmeetika brändist Berrichi, mille arenduses on kesksel kohal keskkonnahoid ja jätkusuutlikkus.
Vita maja 1. korruse galeriis avatakse vilistlasnäitus “Hoog, mis kannab”. See jutustab 16 lugu Tallinna ülikooli eri aegadest. Näitusel esindatud vilistlaste seas on nii hiljuti lõpetanuid kui ka neid, kelle õpingutest on möödunud aastakümneid. Kõige vanem näitusel esindatud vilistlane saab tänavu aprillis 100-aastaseks. Ta lõpetas Tallinna ülikooli ülikooli eelkäija, Tallinna pedagoogilise seminari, 80 aastat tagasi. Näitusel esindatud vilistlate seas on kultuuriloo kujundajaid, teaduse ja spordi eestvedajaid, sõna- ja meediainimesi ning hariduse edendajaid. Paljud neist on olnud avalikkuse ees aastakümneid, mõni tegutseb vaikselt, kuid mõjusalt oma erialal. Igaüks on oma töö ja pühendumusega andnud ühiskonnale enam, kui seda väljendab pelgalt ametinimetus. Oma lugu jagasid Anna Kõuhkna, Annely Adermann, Birgy Lorenz, Eik Erik Sikk, Evi Tamm, Getter Oper, Karmen Mai Karus, Kristjan Port, Larissa Jõgi, Lennart Lennuk, Maarja Vaino, Martin Ehala, Reet Linna, Sulev Keedus, Tiina Tiit ja Vladislav Koržets. Näitus jääb avatuks kuni mai alguseni.
Kell 14 konverents “Targalt tulevikku” Maximumi saal, A002

“Partnerlus või paralleelmaailmad? Akadeemia ja avalik sektor kestlikkuspoliitika kujundamisel ja rakendamisel”, Tartu abilinnapea ja TLÜ ühiskonnateaduste instituudi nooremteadur Kertu Vuks
“Väiksus kui Euroopa tugevus: kestlikkus geopoliitilise valikuna”,Eesti Rohetehnoloogia Liidu juht ja TLÜ nõukogu liige Kädi Ristkok
“Linnade roll Antropotseenis: süvamuutuste pingeväljad”, TLÜ humanitaarteaduste instituudi vanemteadur Tarmo Pikner
“Siin on ilus elada! Et hea elu ja heaolu kestaks”, TLÜ haridusteaduste instituudi professor, akadeemik Anu Realo
“Kas vastutust vaimse tervise eest saab delegeerida?”, TLÜ ühiskonnateaduste instituudi professor Merike Sisask
“Teadliku ilu loomine”, TLÜ koostööpartner, Furcella OÜ brändi Berrichi juht Berit Joosep
“Piisavusaja algus: targa tuleviku (v)eest”, TLÜ loodus- ja terviseteaduste instituudi ökoloogia keskuse ökohüdroloogia professor Jaanus Terasmaa

Modereerib TLÜ arendusprorektor Katrin Saks
Konverentsi on võimalik jälgida ka otseülekandes
Kell 17.00 kontsertaktus “Hääled sammudeks” Tallinna Ülikooli aula, T324
Kell 18.15 vilistlasnäituse “Hoog, mis kannab” avamine Vita maja 1. korruse galeriis
Kell 19.00 algab ühine sünnipäevapidu.

Maateaduste olümpiaad
2026-03-20 12:00 - 13:30
Maateaduste olümpiaad on gümnasistidele mõeldud loodusteaduslik võistlus, mis pakub rakenduslikke ja loomingulisi ülesandeid, mille eesmärk on mõista Maad ühe tervikliku süsteemina. Olümpiaad hõlmab valdkondi nagu geoloogia, meteoroloogia, okeanograafia ja keskkonnateadused. Ülesannete edukas lahendamine eeldab teadmisi põhikooli ja gümnaasiumi geograafia, füüsika ja keemia õppekavast ning hea analüüsivõime olemasolu. Mõnedes valdkondades, nagu näiteks geoloogias, on ülesannete temaatika laiem geograafia õppekavas käsitletavast. Süvendatud tähelepanu leiavad sealhulgas geoloogilise aja, Maa süvaprotsesside, keskkonnamuutuste ja maapõueressurssidega seotud teemad. Olümpiaadi ülesannetes pööratakse tähelepanu eelkõige loodusteadusliku uuringu olemuse avamisele, probleemide lahendamise ja järelduste tegemiste oskuste arendamisele. Väiksem osakaal on erinevate valdkondadega seotud faktiteadmistel.
Olümpiaad toimub ühes voorus ning võisteldakse ühes vanuseastmes: 10.–12. klassi õpilased. Olümpiaadi sisuliseks läbiviimiseks moodustatakse TalTechi juures maateaduste olümpiaadi žürii.

Eelvoor toimub 20. märtsil kl 12–13.30 online’is ja lõppvoor toimub 11. aprillil.
Toimumise koht: Tallinna Tehnikaülikooli Tudengimaja
Žürii esimees: Alvar Soesoo (TalTechi professor)
Žürii liikmed: Siim Veski (TalTech professor), Rutt Hints (TalTechi vanemteadur), Aarne Männik (TalTechi kaasprofessor), Päivo Simson (TalTechi olümpiaadiõppe peaspetsialist), Leeli Amon (TalTechi vanemteadur), Sirli Sipp Kulli (Eesti geoloogiateenistuse direktor), Tarmo All (Eesti geoloogiateenistuse nõunik), Piret Karu (Tallinna reaalkooli geograafiaõpetaja, vaatlejaliige), Krete Roopõld (Tartu ülikooli geoloogia õppekava magistrant)
Korraldavad Tallinna tehnikaülikooli eksami- ja olümpiaadikool ja geoloogia instituut

Küsimused palume esitada aadressil maateadused@taltech.ee
Esikolmikule rahalised auhinnad.

Matemaatikaolümpiaad
2026-03-21 00:00 - 2026-03-22 23:59
Matemaatikaolümpiaad
Piirkonnavoor 7.–12. klassile 28.01.2026
Lõppvoor 9.–12. klassile 21.–22.03.2026
Lõppvoor 7.–8. klassile 23.–24.05.2026
Info

Üritustesari “Julgus tegutseda – tulevikutüdrukute inspiratsioonipäevad” tüdrukutele
2026-03-21 12:00 - 17:00, 2026-03-28 12:00 - 17:00
Harno Inseneriakadeemia ja hariduskeskus Rakett69 Teadusstuudiod kutsuvad 7.–9. klasside tüdrukuid koos emadega üritustesarjale „Julgus tegutseda – tulevikutüdrukute inspiratsioonipäevad”, kus tutvustatakse inseneeriavaldkonda läbi põnevate esinejate ja praktiliste ülesannete. Üritustest osavõtt on huvilistele tasuta.
“Näeme oma hariduskeskuses igapäevaselt, et tüdrukud saavad inseneeriateemaliste ülesannetega suurepäraselt hakkama ning võivad tulevikus selle valdkonnaga seotud ametites väga häid tulemusi saavutada,” sõnab Rakett69 Teadusstuudiod tegevjuht Helen Saluveer. “Üritustega soovime tüdrukuid inspireerida ja ka nendele emadele näidata, et inseneeriavaldkonnas on naistel mitmesuguseid võimalusi end haridus- ja karjäärialaselt teostada.”
„Oluline on tüdrukutele anda võimalus inseneeriat päriselt kogeda, sest just nii saab murda visalt püsivaid arusaamu, nagu oleks tehnika ja insenerivaldkond vaid poistele sobiv,” leiab Haridus- ja Noorteameti Inseneriakadeemia arendusjuht Eva Pruusapuu. “Soorollid kujunevad sageli kodus ja seetõttu ootame üritustele ka emasid. Kui nemad teavad inseneeriast rohkem, saavad nad tulevikus teadlikkumalt toetada tütarde selle suunalisi karjäärivalikuid.”
Igal laupäeval esinevad põnevates ametites tegutsevad naised, lahendatakse Rakett69-stiilis ülesandeid ning valmistatakse erinevaid tööriistu kasutades mõni praktiline ese. Üritused toimuvad Rakett69 Teadusstuudiotes (Valukoja 12, Tallinn) kolmel märtsi laupäeval ning on osalejatele tasuta. Üritustele on oodatud osalema eelkõige 13–16 aasta vanused tüdrukud, ühest perekonnast võib osaleda mitu last. Kui ema ei saa tütrega kaasa tulla, on saatjaks oodatud mõni teine täiskasvanud pereliige.
Toimumisajad:

14. märts kell 12–17, päeva teema: ehitusinseneeria. Inspireerija Ursula Kaasik (Embach Ehitus, ehitusinsener)
21. märts kell 12–17, päeva teema: materjaliteadus. Inspireerija Liis Tiisvelt (KIUD Technologies, materjalitehnoloogia insener)
28. märts kell 12–17, päeva teema: energiatehnoloogia. Inspireerija Liis Rossner (ABB, kvaliteedianalüüsi insener)

Osalemiseks tuleb registreeruda veebiaadresil https://forms.gle/MzGuV4yJJBtF8DAa8
„Julgus tegutseda – tulevikutüdrukute inspiratsioonipäevad“ on Inseneriakadeemia tellimusel Rakett69 Teadusstuudiote poolt väljatöötatud ja läbiviidud üritustesari, mida rahastatakse Euroopa Liidu Euroopa Sotsiaalfondi programmi „IT Akadeemia ja inseneriakadeemia arendamine kutse-, üld- ja huvihariduses” (2021–2027.4.04.24-0004) vahenditest.
Lisainfo www.teadusstuudiod.ee ja https://www.facebook.com/rakett69teadusstuudiod

Lastekonverents “Luule meie suus”
2026-03-21 13:00 - 16:00
Lastekonverents “Luule meie suus” toimub laupäeval, 21. märtsil kell 13.00–16.00 Tallinna Südalinna raamatukogus (Estonia pst 8, Tallinn).
Sul on võimalus olla 30 ägeda lapse seas, kes panevad pead kokku ja arutavad, kas ja millist luulet just 3.–4. klassi lapsed lugeda tahaksid. Sa saad avaldada arvamust sisust kuni kujunduseni. Sõna saavadki sel päeval vaid lapsed ise!
Konverentsi korraldavad lastekaitse liit ja Tallinna raamatukogud.

Kandideerimine (avatud kuni 22.02.2026 kell 23.59) https://forms.gle/voBMabjKt4khLUCRA
Päevakava:
Varsti tulemas.
Lastekirjanikud (luuletajad), kellega saab kohtuda ja kellelt küsida küsimusi:
Ilmar Trull, Leelo Tungal, Jaanus Vaiksoo ja Tarmo Vaarmets.
Esimese lastekonverentsi kokkuvõtet saad lugeda siit
Esimese lastekonverentsi salvestus

Ravimiteaduse viktoriin
2026-03-23 00:00 - 23:59
Tere tulemast ravimiteaduse viktoriinile!
Kas oled valmis sukelduma ravimite ja meditsiini põnevasse maailma? See viktoriin pakub sulle võimalust proovile panna oma teadmised ravimitest – alates nende koostisosadest ja toimemehhanismidest kuni apteekrite ja teiste tervishoiutöötajate olulise rollini meie igapäevaelus.
Viktoriin toimub 23. märtsil 2026 kogu päeva vältel, kuhu on oodatud kõik 10.–12. klassi õpilased. Osaleda võivad ka nooremad õpilased, kes tahavad oma teadmised proovile panna. Peale viktoriini alustamist on sul aega 40 minutit küsimustele vastamiseks.

Rahvusvaheline metsamasinajuhtide võistlus ja seminar
2026-03-24 00:00 - 2026-03-26 23:59
24.–26. märtsini toimub Luua metsanduskoolis esmakordselt rahvusvaheline metsamasinajuhtide võistlus ja seminar, mis toob Eestisse metsanduserialade õppurid ja õpetajad mitmest Euroopa riigist. Luual pannakse proovile nii õppurite kui ka õpetajate praktilised oskused metsamasinate juhtimisel ning võrreldakse eri riikide õpetamise taset.
„Luua metsanduskool on rahvusvaheliselt silma paistnud oma kõrgetasemelise ja praktilise metsamasinaõppe poolest, mis on tihedalt seotud tööandjate ootuste ja vajadustega. Kaasaegne õppekeskkond ja tehnika võimaldavad õppuritel omandada oskusi, mis vastavad tänapäeva metsandussektori nõudmistele. Paraku puudub Eestis metsamasinaoperaatoriteks õppijate seas rahvusvaheline võrdlusmoment, sarnaselt teiste õppijate kutseoskuste võistlustele – seega sündiski Luua metsanduskoolil idee tuua Euroopa metsanduskoolid kokku Luuale ning anda seeläbi meie õppijatele platvorm oma oskuste demonstreerimiseks ja võrdlemiseks,“ sõnas Luua metsanduskooli direktor Meelis Kall.
Sündmusel osalevad metsanduserialade õppurid ja õpetajad Eestist, Soomest, Rootsist, Norrast ja Lätist. Võistluse keskmes on forvarderite juhtimine, kus osalejad demonstreerivad oma oskusi reaalses töökeskkonnas ning selgitatakse välja parimad.
Lisaks võistlusele toimub rahvusvaheline seminar, kus arutletakse metsamasinate tuleviku üle kliimamuutuste tingimustes ning otsitakse vastuseid, kuidas muuta metsanduse kutseharidus kvaliteetsemaks ja noorte jaoks atraktiivsemaks. Samuti jagavad osalevad koolid oma parimaid praktikaid, et arendada metsandusharidust ühiselt ja rahvusvaheliselt.
Sündmus kulmineerub 26. märtsi õhtul toimuva autasustamisega, kus tunnustatakse parimaid võistlejaid.

Peaasi.ee otsib rõõmsaid inimesi ja rõõmu loovaid õpetajaid
2026-03-24 00:00 - 2026-03-31 23:59
Peaasi.ee kutsub teada andma inimestest, kes oma hoiakute, sõnade ja tegudega oskavad rõõmu luua ja edasi kanda. Rõõmus inimene võib olla õpetaja, kolleeg, treener, naaber, sõber, pereliige või keegi teine, kelle seltskonnas on lihtsam hingata, julgem olla ja parema enesetundega edasi minna.
Üleskutse on osa Peaasi.ee kevadisest vaimse tervise vitamiinide kuurist, mis tuletab meelde, et vaimse tervise hoidmine algab igapäevastest lihtsatest asjadest, mida igaüks saab ise teha ning mis ei maksa midagi: koos liikumisest, teadlikust puhkamisest, tasakaalukast toitumisest, headest suhetest lähedastega ja meeldivatest emotsioonidest.
Rõõmsate inimeste märkamine aitab need põhimõtted päriselus nähtavaks teha.
Peaasi.ee ootab inimeste lugusid kõigist Eestimaa paikadest ja kõigilt elualadelt aga eraldi kategooriana ootame rõõmu loovate õpetajate märkamist. Oluline ei ole inimese amet ega tiitel, vaid see, kuidas ta ümbritsevatele inimestele mõjub. Kes on see inimene, kelle järel jääb tuppa rohkem valgust? Kes oskab teisi käima tõmmata, julgustada või lihtsalt olemas olla?
Kandidaate saab esitada Peaasi.ee kodulehe
rõõmsaim Eesti inimene https://peaasi.ee/roomsaim-eesti-inimene/ ,
rõõmu loov õpetaja https://peaasi.ee/roomu-loov-opetaja/ .
Kellel soov tunnustamise kõrval lähedast ka tervitada või konkreetse tegevusega toetada, võib saata talle vaimse tervise vitamiini saatekirja, mille viide on samas kodulehel. Saatekirjaga saab saata lähedasele tasuta tegevusi, mis pakuvad rõõmu, liikumist, suhtlemist või väikest hingetõmbepausi ning võivad olla heaks lisatoeks igapäevase vaimse heaolu hoidmisel.
Rõõmu tasub märgata. Peaasi.ee ootab kandidaate 31. märtsini 2026.

Lihavõtteprogramm Eesti Vabaõhumuuseumis
2026-03-24 08:00 - 2026-04-02 17:00
Lihavõtteprogramm Eesti Vabaõhumuuseumis
Lihavõtteprogramme pakume alates 24.03 kuni 02.04 ning tunni aja jooksul saame teada ülestõusmispühade tähistamisest ja tähendusest. Samuti värvime erinevate taimedega värvilisi mune ja saame teada, millistest päevadest suur nädal koosneb.
Broneeri siit

Praktikakonverents "Päevapüük"
2026-03-25 10:30 - 14:30
Praktikajuhendajatele pühendatud konverents „Päevapüük” toimub 25. märtsil 2026 kl 10.30–14.30 Tallinnas, Öpiku majas (Valukoja 8, 2. korrus, Ülemiste City).

Konverentsil laseme lendu ja püüame kinni mõtted sellest, kuidas töökohapoolne praktikajuhendaja saab kaasa aidata tudengi ja kutseõppuri tähenduslikule praktikakogemusele. Toome teieni praktikajuhendajate kogemused ja inspireerivad arutelud seotuna vastvalminud töökohapoolsete praktikajuhendajate veebikursusega.

Noorte Vabamu põlvkondade kohtumise üritus
2026-03-25 13:00 - 14:30
25. märtsil möödub 77 aastat 1949. aasta märtsiküüditamisest, mil nõukogude võim viis vägivaldselt oma kodudest ära üle 20 000 eestimaalase. Ootame õpetajaid koos õpilastega 25. märtsil kell 13.00 osalema põlvkondade kohtumiste üritustel. Sel korral keskendume teemale, millest Siberis oli alati tõsine puudus: toit. Kuuleme lugusid, kuidas leivatükil võis olla sõna otseses mõttes elu hind, kuidas eestlased endal elu sees hoidmiseks maltsast pirukaid küpsetasid ning kõik osalejad saavad proovida ise käsiveskiga kruupe jahvatada. Osalemine on tasuta, aga vajalik on eelnev registreerimine – https://forms.gle/M648RnEhkcRCAjPD6

Filosoofiaolümpiaad
2026-03-26 08:00 - 2026-03-29 17:00
Filosoofiaolümpiaad
Lõppvoor 26.–29.03.2026. Info

Meediakonverents “Ajakirjandus. Vabadus. Andmed. Privaatsus”
2026-03-26 09:30 - 16:05
Tallinna Ülikooli Balti filmi, meedia ja kunstide instituut korraldab 26. märtsil meediakonverentsi “Ajakirjandus. Vabadus. Andmed. Privaatsus” Tallinna Ülikoolis (Narva mnt 29) Astra maja auditooriumis Maximum (A-002) kella 9.30–16.05 (sh lõuna ja pausid). Konverents on suunatud kõigile, kes tunnevad sügavamat huvi meediavaldkonna toimimise ja arengu vastu.
Ettekanded on jaotatud kaheks osaks “Meedia elavik ja tulevik” ning “Meedia, demokraatia ja avalik huvi”. Esinejate seas on meediamaastiku esindajad ja eksperdid, teadlased ning poliitikakujundajad.
“Konverentsi eesmärk on ettekannetes kuuldu toel jõuda arutelupaneelides praktiliste juhiste ja mõteteni, kes ja kuidas toetaks AI ja globaalsete platvormide ajastul Eesti ajakirjanduse arengut – annaks nõu, kuidas ellu jääda,” rääkis BFMi meediapoliitika dotsent ja konverentsi moderaator Andres Jõesaar.
Üritus on tasuta, kuid vajalik on eelregistreerimine, mis kestab 19. märtsini.
Täpsema info leiab Tallinna Ülikooli kodulehelt ning Facebookist.

Saksa keele olümpiaad
2026-03-27 00:00 - 23:59
Saksa keele olümpiaad
Saksa keele olümpiaad toimub igal aastal, seda korraldavad Tartu ja Tallinna Ülikool vaheldumisi. Olümpiaadi eesmärk on saksa keele populariseerimine, saksa keelt kõnelevaid maid puudutavate ajakohaste teemade teadvustamine, andekate ja motiveeritud õpilaste väljaselgitamine ning innustamine. Olümpiaadi sihtrühm (8.–9. klass ja gümnaasium) on saksa keelt võõrkeelena õppivad õpilased, kelle kodune keel ei ole saksa keel (sh ka B-keelena saksa keelt õppivaid õpilased, kelle keeletase on vähemalt A2-tasemel.)
TÜ teaduskool pakub uut e-kursust „Baltisaksa pärand Eesti kultuuris“ saksa keele huvilisele õpilastele.
Eelvoor (tööde esitamise tähtaeg) 26.01.2026.
Lõppvoor 27.03.2026.
Info

Pärimusmuusika võistumängimine
2026-03-27 00:00 - 23:59
Võistumängimine kutsub üle Eesti noori pillimängijaid oma oskusi näitama
Eesti Pärimusmuusika Keskus kutsub 7–19-aastaseid pilliõpilasi osa võtma pärimusmuusika võistumängimisest, mis loob võimaluse üksteisega sõbralikuks mõõduvõtmiseks ja tutvumiseks.
Kõik muusika- ja huvikoolides ning eraõpetajate juhendamisel pärimusmuusikat õppivad noored saavad end keskuse kodulehel kirja panna 2. veebruarist kuni 2. märtsini 2026.
“Võistumängimine on kord aastas toimuv oluline kohtumine, kus noored tunnevad end pärimusmuusika kogukonna osana ning saavad toetavas ja heatahtlikus õhkkonnas oma edasiseks teekonnaks enesekindlust, julgust ja innustust,” räägib keskuse programmi- ja haridusvaldkonna juht Margit Kuhi.
27. märtsil Viljandi Pärimusmuusika Aidas toimuval XVIII üleriigilisel võistumängimisel esitavad osavõtjad kaks eriilmelist pala või laulu, millest üks peegeldab esitaja kodukandi traditsiooni või isiklikku sidet. Avatud on ka rühm pärimusele toetuvale omaloomingule, kus esitatakse kaks osaleja enda loodud lugu.
Osalejad võistlevad vanuse ja õpikogemuse alusel ning eri pillirühmades. Traditsioonitundmist, individuaalset lähenemist ja meisterlikkust hindab professionaalsetest muusikutest koosnev žürii.

Konverents „Et mets ei läheks metsa“
2026-03-27 00:00 - 23:59
Konverents „Et mets ei läheks metsa“ toimub 27. märtsil kl 9–17 riigikogu konverentsisaalis.
Konverentsi saab jälgida ka otsepildis Riigikogu veebilehel
Konverents toimub eesti ja inglise keeles sünkroontõlkega!

Õpetajate teatrifestival “Sillad”
2026-03-27 00:00 - 2026-03-28 23:59
Õpetajate teatrifestival “Sillad”
Tänavu tähistab Viljandis toimuv üleriigiline õpetajate teatrifestival “Sillad” oma 25. toimumiskorda. Festivali teemavalik „25 vakka teatrisoola“ sümboliseerib pikka teekonda, kus iga osaleja on andnud oma panuse. Ootame 27. ja 28. märtsil Viljandisse õpetajate teatritruppe üle Eesti. Hea meel on kohtuda ka nende õpetajatega, kes on viimastel aastatel festivalilt kõrvale jäänud.
Festival „Sillad“ ei kanna oma nime asjata – see loob sillad õpetajate vahel üle Eesti. Ühised etendused ja arutelud toovad kokku koolide ja piirkondade õpetajad, kes jagavad laval oma kogemusi ja ideid. Läbi 25 aasta on kujunenud õpetajate sõpruskonnad, kes ikka Viljandisse kokku tulevad, särasilmil festivalil üksteist tervitavad ja õhinal laval toimuvat jälgivad.
Õpetaja töö on pidev suhtlemine ja esinemine. Teater on aga peegel, mis näitab elu eri tahke ja annab võimaluse astuda mugavustsoonist välja, katsetada uusi väljendusviise ja arendada oskusi, mis rikastavad igapäevast õpetamist. See ei ole lihtsalt kultuuriüritus – see on koht, kus sünnivad ideed, tekivad uued kontaktid ja süttib inspiratsioon, mis kandub tagasi klassiruumi.
Juubeliaasta on ideaalne hetk olla osa traditsioonist, mis on kujundanud õpetajate kultuurielu veerand sajandi jooksul.
Oma osalusest palun kirjutada ave.alvre@vilgym.edu.ee

Kõrghariduse tulevikule pühendatud foorum „Rakenduskõrghariduse roll ja tulevik Tartu tervishoiu kõrgkooli näitel“
2026-03-27 14:00 - 16:00
Haridusfoorum kutsub arutlema rakenduskõrghariduse rolli ja tuleviku üle Eestis
27. märtsil kella 14–16 toimub Tartu tervishoiu kõrgkoolis (Nooruse 5, Tartu) kõrghariduse tulevikule pühendatud foorum „Rakenduskõrghariduse roll ja tulevik Tartu tervishoiu kõrgkooli näitel“, mida on võimalik jälgida ka veebis. Sündmus toob kokku haridus-, tööjõu- ja sotsiaalvaldkonna võtmeisikud, et arutada, milline on rakenduskõrghariduse roll Eesti tööturu ja ühiskonna kestlikus arengus.
Tartu tervishoiu kõrgkooli rektor Ulla Preeden rõhutas, et rakenduskõrghariduse tähendus ulatub kaugemale üksikute erialade õpetamisest. “Haridus ei kujunda mitte ainult üksikisiku tulevikku, vaid kogu ühiskonna vastupidavust ja arenguvõimet. Rakenduskõrgharidus aitab teadmised muuta oskusteks ja oskused lahendusteks – see on Eesti jaoks strateegiline valik, mitte pelgalt hariduspoliitiline detail. See loob kindlustunnet nii noortele, tööandjatele kui ka ühiskonnale tervikuna,“ lisas ta.
Kõrghariduse tuleviku foorumil teevad ettekande haridus- ja teadusminister Kristina Kallas ja Eesti tööandjate keskliidu juht Hando Sutter. Ettekannetele järgnevas paneelis “Spetsialistide järelkasv – millised valikud kujundavad Eesti tulevikku“ osalevad lisaks neile kahele ka sotsiaalminister Karmen Joller ning Tartu tervishoiu kõrgkooli nõunike kogu esimees ja SA Viljandi Haigla juhatuse esimees Priit Tampere.
Foorumi lõpetab Tartu tervishoiu kõrgkooli rektor Ulla Preedeni ettekanne „Vastutus, muutused ja tulevik – kuidas edasi?“, milles ta võtab kokku oma üheksa aastat rakenduskõrgkooli juhina ning avab laiemat visiooni hariduse rollist ühiskonna arengus, aga ka eelseisvatest võimalustest ja väljakutsetest.
Järjekorras teine kõrghariduse tuleviku foorum keskendub küsimusele, millised valikud aitavad Eestil toime tulla demograafiliste muutuste, tehnoloogilise arengu ja kasvava tööjõuvajadusega valdkondades, kus inimeste oskused ja professionaalne ettevalmistus on ühiskonna toimimise seisukohalt kriitilise tähtsusega. Esimene kõrghariduse foorum pealkirjaga „Vajalikud spetsialistid kõrgkoolist, välismaalt või YouTube’ist?“ toimus Tartu tervishoiu kõrgkoolis eelmisel aasta kevadel.
Osalemiseks on vajalik registreerumine hiljemalt 23. märtsil kodulehel tartuh.ee/ullapreeden.

Ajaloo-olümpiaad
2026-03-28 00:00 - 23:59
Ajaloo-olümpiaad 28. märtsil 2026.
Info

Matemaatikaülesannete lahendamise võistlus NUPUTA
2026-03-28 00:00 - 23:59
NUPUTA on võistkondlik matemaatikaülesannete lahendamise võistlus, mis toimub kahes vanuserühmas. Matemaatikaalaseid teadmisi panevad proovile 5.–6. klasside neljaliikmelised võistkonnad, milles on maksimaalselt kaks 6. klasside õpilast ja 7. klasside kolmeliikmelised võistkonnad. Võistlust korraldab Eesti Matemaatika Selts koostöös TÜ teaduskooliga.
Lõppvõistlus toimub 28. märtsil 2026 TÜ Narva Kolledžis.

Piirkondlik koolituspäev „Tõhus tagasiside: kuidas kujundada õppimisele suunatud hindamist“
2026-03-28 00:00 - 23:59
Eesti võõrkeeleõpetajate liit
28. märtsil Mustamäe riigigümnaasiumis Tallinnas piirkondlik koolituspäev „Tõhus tagasiside: kuidas kujundada õppimisele suunatud hindamist“.

Tartu ülikooli akadeemiline test
2026-03-28 00:00 - 23:59
Akadeemilise testi sooritamine vähemalt 70 punktile 100-st võimaldab kindlustada õppekoha Tartu ülikooli kõrghariduse esimese astme õppes juba kevadel. Test toimub 28. märtsil ja 11. aprillil ülikooli arvutiklassides Tartus, Tallinnas, Kuressaares, Narvas, Pärnus ja Viljandis. Testile saab registreeruda 1.–10. märtsini.
Kevadise akadeemilise testi eesmärk on anda parimatele üliõpilaskandidaatidele võimalus tagada õppimisvõimalus ülikoolis juba enne suvist kandideerimisperioodi. Testile oodatakse nii abituriente kui ka varasematel aastatel keskhariduse omandanud kandidaate. Eelmisel kevadel sooritas akadeemilise testi 4909 kandidaati, sh 3353 abiturienti. Ülikooli vastuvõtuks vajaliku tulemuse sai 597 osalenut.
Akadeemilises testis tuleb 60 minuti jooksul vastata 15–40 küsimusele. Testi ülesanded hõlmavad diagrammidelt, tabelitest ja kaartidelt info leidmist, ruumiliste ja tasapinnaliste kujundite seaduspärade mõistmist ning matemaatiliste probleemide lahendamist. Testi käigus ei kontrollita otseselt gümnaasiumiastmes omandatud teadmisi, vaid pannakse proovile kandidaadi oskus näha loogilisi seoseid ja kasutada etteantud infot.
Akadeemiline test on adaptiivne. See tähendab, et testi raskusaste muutub vastavalt sooritaja oskustele ja teadmistele. Iga järgmine ülesanne lähtub eelmise ülesande vastusest: õige vastuse korral on järgmine ülesanne mõnevõrra keerukam, vale vastuse korral esitatakse järgmisena kergem ülesanne. Testi tulemus sõltub sellest, millisele raskustasemele vastamisel jõutakse. Akadeemilise testi näidisülesannete ja nende vastustega on võimalik tutvuda veebilehel ut.ee/akadeemiline-test.
Testil osalemiseks tuleb sellele registreeruda hiljemalt 10. märtsil sisseastumise infosüsteemis (SAIS). Registreerimisel on võimalik valida testi sooritamise päevade ja linnade vahel, kuid testi alguskellaaeg ja arvutiklass määratakse pärast avalduse esitamist SAIS-is automaatselt. Ülikool tagab kõigile testi sooritamise võimaluse Tartus, teistes linnades on arvutiklasside arv piiratud ja seetõttu ei pruugi kohti registreerimisperioodi lõpuni jaguda.
Akadeemilise testi tulemused avalikustatakse SAIS-is viie päeva jooksul pärast testi toimumist, st hiljemalt 2. aprillil ja 16. aprillil.
Kandidaatidele, kes sooritavad akadeemilise testi kevadel vähemalt 70 punktile, on tagatud vastuvõtt ülikooli. Neil on võimalik eritingimusel õppima asuda 30 õppekava alusel. Kahe õppekava puhul – majandusteadus ja õigusteadus – tuleb eritingimusel vastuvõtu tagamiseks saada akadeemilisel testil vähemalt 75 punkti. Kandideerimisavaldusi saab esitada 15. juunist 30. juunini SAIS-is. Peab arvestama, et akadeemilise testi tulemusega kandideerimisel tuleb tõendada keskhariduse olemasolu ja õppekeele oskust vähemalt B2-tasemel.
Akadeemiline test on üks kohustuslikest sisseastumiseksamitest kahel õppekaval: arstiteadus ja hambaarstiteadus. Kohustusliku sisseastumiseksamina saab testi lahendada ka suvel, 6. juulil. Tähtis on siiski silmas pidada, et akadeemilist testi on võimalik teha vaid ühe korra aastas ja selle tulemus kehtib ülikooli astumiseks ainult samal aastal.
Parimad akadeemilise testi sooritajad on oodatud kandideerima suvisesse programmi „Talendid Tartusse!“, mille eesmärk on pakkuda võimekatele noortele mitmekesisemat õpiprogrammi ja toetada nende teadus-, ettevõtlus- või õpetamishuvi.
Tartu ülikooli akadeemiline test on rakenduskõrghariduse õppekavade alusel õppima asumiseks kohustusliku sisseastumiseksamina kasutusel ka Tartu Tervishoiu Kõrgkoolis. Neil, kes kandideerivad nii Tartu ülikooli kui ka Tartu tervishoiu kõrgkooli, läheb kandideerimisel arvesse üks tulemus.

Lingvistikaolümpiaad
2026-03-28 00:00 - 2026-03-29 23:59
Lingvistikaolümpiaad 28. ja 29. märtsil 2026.
Info
